b'\n_START_ARTICLE_\nPravokotnost\n_START_PARAGRAPH_\nPravok\xc3\xb3tnost (tudi ortogon\xc3\xa1lnost) je ena od osnovnih relacij med razli\xc4\x8dnimi geometrijskimi objekti: premicami, daljicami, vektorji, krivuljami, ravninami ipd. Pravokotnost ozna\xc4\x8dimo s simbolom \\bot._NEWLINE_Premici sta pravokotni, \xc4\x8de se sekata tako, da oklepata pravi kot - to je kot, ki je skladen s svojim sokotom (v stopinjah meri 90\xc2\xb0). Pravokotni premici torej delita ravnino, v kateri le\xc5\xbeita, na \xc5\xa1tiri med seboj skladne dele._NEWLINE_Premica je pravokotna na ravnino, \xc4\x8de je pravokotna na katerokoli premico, ki le\xc5\xbei v tej ravnini in poteka skozi prebodi\xc5\xa1\xc4\x8de. Premico, ki je pravokotna na ravnino (ali tudi na krivuljo ali ploskev), imenujemo pravok\xc3\xb3tnica ali norm\xc3\xa1la.'